Den 61-årige filminstruktør og manuskriptforfatter Lars von Trier får Sonningprisen på en million kroner.

Prisen uddeles af Københavns Universitet til en person, som har arbejdet til gavn for den europæiske kultur.

- Vi synes, at Lars von Trier er en helt særlig kunstner, siger Milena Bonifacini, formand for Akademirådet, der har været med til at indstille von Trier til Sonningprisen.

Akademirådet er statens rådgiver inden for kunstneriske og æstetiske spørgsmål.

- I hans film er der en helt særlig styrke og en bredde, som også billedmæssigt er helt fantastisk, siger Milena Bonifacini.

Lars von Trier har mere end 20 opsigtsvækkende film- og tv-produktioner bag sig.

Filminstruktøren var med til at udarbejde manifestet Dogme 95, og han har arbejdet med flere genrer, blandt andet katastrofefilm, melodrama, musical, thriller, horror og komedie.

- Han mestrer at skabe stor kunstnerisk betydning i de forskellige genrer, og han er så overlegen, at han vil jonglere med alle mulige filmiske muligheder, siger Milena Bonifacini.

I Danmark var det tv-serien 'Riget' fra 1994, der for alvor slog Lars von Triers navn fast, og det internationale gennembrud kom med filmen 'Breaking the Waves' i 1996.

Sonningpris 2018 bliver uddelt 19. april på Københavns Universitet.